સરોવરો અને દરિયામાં જેનું અસ્તિત્વ હોવાની દંતકથાઓ વર્ષાેથી પ્રચલિત છે તે રહસ્યમયી પ્રાણી લોચ નેસ મોન્સ્ટર જો ખરેખર મળી આવે તો શું કરવું જોઈએ? યુરોપીય દેશ સ્કોટલેન્ડે આ માટે એક પ્લાન પણ વિચારીને રાખ્યો છે. સ્કોટલેન્ડ સરકારના નેચરલ હેરિટેજ વિભાગે લોચ નેસ મોન્સ્ટર નામનું દરિયાઈ પ્રાણી ભવિષ્યમાં ક્યારેય મળી આવે ત્યારે શું શું કરવું તેની ગાઇડલાઇન્સ પણ તૈયાર કરી રાખી છે. સ્કોટિશ મિનિસ્ટર નિકોલા સ્ટર્જીઅને પણ તાજેતરમાં દાવો કર્યાે હતો કે લોચ નેસ મોન્સ્ટર ખરેખર અસ્તિત્વ ધરાવે છે. લોચ નેસ મોન્સ્ટર પ્રાણી મળી આવે ત્યારે તેને સરોવરમાં પાછું છોડી મૂકતા પહેલાં તેનું ડીએનએ સેમ્પલ લેવાનો સરકારનો ઇરાદો છે. સ્કોટિશ નેચરલ હેરિટેજના પ્રવક્તા નિક હાફહાઇડે જણાવ્યું કે, આજની તારીખમાં જો આ દરિયાઈ દૈત્ય મળી આવે છે તો આસપાસની સ્થાનિક વસ્તીને સૂચનાઓ આપવાનો કન્ટિજન્સી પ્લાન બનાવવામાં આવ્યો છે. તેમણે વધુમાં જણાવ્યું કે લોચ નેસ મોન્સ્ટર જેવા દરિયાઈ દૈત્યનું મળી આવવું ઘણુ મુશ્કેલ લાગે છે. નોંધનીય છે કે, છેક છઠ્ઠી સદીથી આ દરિયાઈ જીવ વિશે અનેક પ્રકારની દંતકથાઓ અને માન્યતાઓ પ્રવર્તી રહી છે. ૨૦૦૩માં આ જીવ દેખાયો હોવાના દાવા થતાં દરિયામાં ૬૦૦ જેટલાં સોનાર બિમ્સ અને સેટેલાઇટ ટ્રેકિંગ દ્વારા તપાસ કરવામાં આવી હતી, પરંતુ તેના અસ્તિત્વના કોઈ ઠોસ પુરાવા મળ્યા ન હતા.